钦定古今图书集成/明伦汇编/宫闱典/第033卷 > 惠帝羊皇后
## 钦定古今图书集成/明伦汇编/宫闱典/第033卷 > 惠帝羊皇后

按《晋书后妃传》：“惠羊皇后，讳献容，泰山南城人。祖瑾，
父元之，并见《外戚传》。贾后既废，孙秀议立后。后外祖
孙旗与秀合族，又诸子自结于秀，故以太安元年立
为皇后。将入宫，衣中有火。成都王颖伐长沙王乂，以
讨元之为名。乂败，颖奏废后为庶人，处金墉城陈。”
等唱伐成都王，大赦，复后位。张方入洛，又废后，方逼
迁，大驾幸长安，留台复后位。永兴初，张方又废后，河
间王颙矫诏以后屡为奸人所立，遣尚书田淑敕留
台赐后死，诏书累至。司隶校尉刘暾与尚书仆射荀
藩、河南尹周馥驰上奏曰：“奉被手诏，伏读惶悴。臣按
古今书籍，亡国破家，毁丧宗祊，皆由犯众违人之所
致也。”陛下迁幸旧京，廓然众庶，悠悠罔所依倚，家有
跂踵之心，人想銮舆之声，思望大德，释兵归农，而兵
缠不解，处处互起，岂非善者不至，人情猜隔故耶？今
上官已犯阙称兵，焚烧宫省，百姓諠骇，宜镇之以静。
而大使卒至，赫然执药，当诣金墉，内外震动，谓非圣
意。羊庶人门户残破，废放空宫，门禁峻密，若绝天地，
无缘得与奸人构乱。众无智愚，皆谓不然。刑书猥至，
罪不值辜，人心一愤，易致兴动。夫杀一人而天下喜
悦者，宗庙社稷之福也。今杀一枯穷之人而令天下
伤惨，臣惧凶竖乘间，妄生变故。臣忝司京辇，观察众
心，实以深忧，宜当含忍。不胜所见，谨密启闻。愿陛下
更深与太宰参详，勿“令远近疑惑，取谤天下。”颙见表
大怒，乃遣陈颜、吕朗东收暾。暾奔青州，后遂得免。帝
还洛，迎后复位。后洛阳令何乔又废后及张方首，至
其日复后位。会帝崩，后虑太弟立为嫂叔，不得称太
后，催前太子清河王覃入，将立之，不果。怀帝即位，尊
后为惠帝皇后，居弘训宫。洛阳败，没于刘曜。曜僭位，
以为皇后，因问曰：“吾何如司马家儿？”后曰：“胡可并言？
陛下开基之圣主，彼亡国之暗夫，有一妇一子，及身
三耳，不能庇之。贵为帝王，而妻子辱于凡庶之手。遣
妾尔时实不思生，何图复有今日。妾生于高门，常谓
世间男子皆然，自奉巾栉以来，始知天下有丈夫耳。”
曜甚爱宠之，生曜二子而死。伪谥献文皇后。